Du kan få fradrag for de udgifter, der i årets løb medgår til at erhverve, sikre og vedligeholde indtægten. Her kan eksempelvis nævnes udgifter til ejerforeningen, ejendomsskatter, forbrugsudgifter, administrationsomkostninger og vedligeholdelsesomkostninger. Hvis virksomhedsordningen anvendes, er der endvidere mulighed for at fratrække påløbne renteudgifter direkte i indtægtsgrundlaget (huslejen). Det er ikke muligt at fratrække udgifter, der medgår til at etablere og udvide indtægten. Her kan eksempelvis nævnes udgifter til tinglysning, køberrådgivning og forbedringer på ejendommen. Dog er der mulighed for at opnå fradrag for sidstnævnte udgifter, idet sådanne udgifter kan tilskrives ejendommens skattemæssige anskaffelsessum, således udgifterne fragår i en potentiel skattepligtig gevinst på ejendommen, når denne afhændes igen. Læs mere i denne udførlige artikel om fradrag for vedligeholdelsesomkostninger ved forældrekøb.